CELEX: 32010L0066
Language: sk
Date: 2010-10-14 00:00:00
Title: Smernica Rady 2010/66/EÚ zo 14. októbra 2010 , ktorou sa mení a dopĺňa smernica 2008/9/ES, ktorou sa ustanovujú podrobné pravidlá pre vrátenie dane z pridanej hodnoty ustanovené v smernici 2006/112/ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte

20.10.2010   
            
            
               SK
            
            
               Úradný vestník Európskej únie
            
            
               L 275/1
            
         SMERNICA RADY 2010/66/EÚ
   zo 14. októbra 2010,
   ktorou sa mení a dopĺňa smernica 2008/9/ES, ktorou sa ustanovujú podrobné pravidlá pre vrátenie dane z pridanej hodnoty ustanovené v smernici 2006/112/ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 113,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   konajúc v súlade s mimoriadnym legislatívnym postupom,
   keďže:
   
               (1)
            
            
               Smernica Rady 2008/9/ES z 12. februára 2008, ktorou sa ustanovujú podrobné pravidlá pre vrátenie dane z pridanej hodnoty (DPH) ustanovené v smernici 2006/112/ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte (3), sa vzťahuje na žiadosti o vrátenie dane podané po 31. decembri 2009.
            
         
               (2)
            
            
               Na účely uplatňovania smernice 2008/9/ES sú členské štáty povinné vytvoriť elektronické portály, prostredníctvom ktorého zdaniteľné osoby usadené v určitom členskom štáte podávajú žiadosti o vrátenie DPH odvedenej v členskom štáte, v ktorom nie sú usadené. Tieto elektronické portály by mali fungovať od 1. januára 2010.
            
         
               (3)
            
            
               Celý rad závažných omeškaní a určitých technických problémov ovplyvnili vytvorenie a fungovanie elektronických portálov v obmedzenom počte členských štátoch, v dôsledku čoho nebolo možné včas podať určité žiadosti. Podľa smernice 2008/9/ES sa žiadosti o vrátenie dane majú podávať členskému štátu usadenia najneskôr 30. septembra kalendárneho roka, ktorý nasleduje po období vrátenia dane. Vzhľadom na tento termín a nefunkčnosť niektorých elektronických portálov existuje riziko, že viaceré zdaniteľné osoby si nebudú môcť uplatniť svoje právo na odpočítanie DPH na výdavky vzniknuté v roku 2009. Preto by sa termín mal výnimočne predĺžiť na 31. marca 2011 v prípade žiadostí týkajúcich sa období vrátenia v roku 2009.
            
         
               (4)
            
            
               V súlade s bodom 34 Medziinštitucionálnej dohody o lepšej tvorbe práva (4) sa členské štáty nabádajú, aby vo vlastnom záujme a v záujme Únie vypracovali a zverejnili tabuľky, ktoré budú čo najlepšie vyjadrovať vzájomný vzťah medzi touto smernicou a transpozičnými opatreniami.
            
         
               (5)
            
            
               S cieľom zabezpečiť, aby zdaniteľné osoby neboli povinné dodržať termín 30. september 2010 pri žiadostiach týkajúcich sa období vrátenia dane v roku 2009, by sa táto smernica mala uplatňovať od 1. októbra 2010.
            
         
               (6)
            
            
               Smernica 2008/9/ES by sa preto mala zodpovedajúcim spôsobom zmeniť a doplniť,
            
         PRIJALA TÚTO SMERNICU:
   Článok 1
   V článku 15 ods. 1 smernice 2008/9/ES sa dopĺňa tento pododsek:
   
      „Žiadosti o vrátenie dane týkajúce sa období vrátenia v roku 2009 sa podávajú členskému štátu usadenia najneskôr do 31. marca 2011.“
   
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou s účinnosťou od 1. októbra 2010. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
   Uplatňuje sa od 1. októbra 2010.
   Článok 4
   Táto smernica je určená členským štátom.
   
      V Luxemburgu 14. októbra 2010
      
         
            Za Radu
         
         
            predsedníčka
         
         J. SCHAUVLIEGE
      
   
   
      (1)  Stanovisko z 22. septembra 2010 (zatiaľ neuverejnené v úradnom vestníku).
   
      (2)  Stanovisko z 15. septembra 2010 (zatiaľ neuverejnené v úradnom vestníku).
   
      (3)  Ú. v. EÚ L 44, 20.2.2008, s. 23.
   
      (4)  Ú. v. EÚ C 321, 31.12.2003, s. 1.